《天童寺古柏》
清代·陈劢

太白名山古鄮东，结茅自晋永康中。育王晋松化龙去，天童古柏犹青葱。

此柏未知何代植，大都伯仲之间肩随从。昔闻天童山下路，二十里外皆青松。

载披《图志》稽古迹，诗句曾记王荆公。今亦凋枯殆将尽，纵有新栽，不敌老干常蒙茸。

幸哉此柏尚苍古，至今兀立山之中。无异孔明庙前树，根如铁石柯青铜。

我来偶然憩林下，两耳谡谡闻清风。问尔何由得年寿，雨露岂独私化工。

若非山灵暗呵护，得毋佛力广大多神能。

作者简介：陈劢，字子相，鄞县人。道光丁酉拔贡，官广西知县。有《运甓斋诗稿》。